L'Ajuntament de Sagunt es reunix amb la Generalitat per a abordar la protecció de l'entorn natural del municipi
27 de desembre 2023

![](/media/tqvb3unb/271223-reunió_sa_mediambient_c.jpg?width=850&height=637.5)

L'alcalde de Sagunt, Darío Moreno, i el regidor de Medi Ambient, Jorge Vidal, han traslladat, hui, a la Generalitat les necessitats del municipi en matèria de medi ambient. Els edils municipals han mantingut una reunió amb el secretari autonòmic de Medi Ambient i Territori, Javier Sendra, i la directora general de l'Aigua, Sabina Galindo, per a comprovar l'estat d'alguns dels projectes que la Conselleria de Medi Ambient, Aigua, Infraestructures i Territori té en marxa en el municipi i buscar vies de col·laboració entre totes dos administracions.

Així, la trobada ha servit de presa de contacte entre els representants municipals i els responsables de la Conselleria. «**L'objectiu de la reunió era reprendre diverses qüestions que teníem pendents amb l'administració autonòmica respecte a l'àrea de medi ambient**», ha explicat l'alcalde, Darío Moreno. Entre elles, la situació de la nova Estació Depuradora d'Aigües Residuals (EDAR), una infraestructura «**clau**», segons Moreno, «**per a dur a terme la millor gestió d'un recurs escàs com és l'aigua**».

D'acord amb els edils municipals, la trobada ha resultat «**positiva**», en tant que s'han rebut «**bones notícies**» en relació amb la futura depuradora. «**Ens han traslladat que el projecte està en tramitació, però que ja té llum verda**», ha detallat Moreno, qui ha avançat que l'Entitat Pública de Sanejament d'Aigües Residuals (EPSAR) té previst presentar el projecte en tan sols unes setmanes, «**durant el mes de gener**».

A més d'això, Vidal i Moreno també han posat sobre la taula la problemàtica de les platges del nord i les possibles solucions que podrien evitar la degradació del litoral, per al que han sol·licitat «**la màxima col·laboració entre l'administració local, autonòmica i estatal**». D'altra banda, s'ha abordat la declaració de la muntanya Romeu com a paratge natural municipal i la renaturalització del delta del Palància.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-es-reunix-amb-la-generalitat-per-a-abordar-la-proteccio-de-l-entorn-natural-del-municipi/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-es-reunix-amb-la-generalitat-per-a-abordar-la-proteccio-de-l-entorn-natural-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-es-reunix-amb-la-generalitat-per-a-abordar-la-proteccio-de-l-entorn-natural-del-municipi/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-es-reunix-amb-la-generalitat-per-a-abordar-la-proteccio-de-l-entorn-natural-del-municipi/)